યહૂદી મંડળનો પેલો યુવાન, ડેબ્રોવ્સ્કીના ઘરની પરસાળમાં શ્રીમતી ડ્રેસનરને બચાવવાની પેરવી કરી રહ્યો હતો, બરાબર એ જ સમયે બીજી તરફ ‘હેલુત્ઝ યુથ’ અને ‘ઝોબ’ના ઝિઓનિસ્ટ યુવાનો ખુલ્લા સંઘર્ષની તૈયારી કરી રહ્યા હતા. ક્યાંકથી તેમણે એસએસના સૈનિકો જેવા ગણવેશ શોધી કાઢ્યા હતા. સ્લોવેકી થિએટરની સામેના ચોક ડ્યૂકા પ્લેકમાં ‘સાયજેનેરિયા’ નામનું રેસ્ટોરન્ટ એસએસ માટે અનામત રાખવામાં આવેલું હતું તેમાં પ્રવેશવાના અધિકારો પણ એમણે ક્યાંકથી મેળવી લીધા હતા. રેસ્ટોરન્ટમાં એમણે ગોઠવેલો બોમ્બ ફાટવાને કારણે છત ફાડીને ટેબલો બહાર સુધી ઊછળેલાં! એ બોમ્બને કારણે એસએસના સાત માણસોનાં શરીરો ચીરાઈ ગયાં હતાં, અને બીજા ચાળીસ માણસોને ઈજા પહોંચી હતી!